### Resumé

Der er fra 2025 indført producentansvar for emballageaffald, som betyder, at virksomheder som markedsfører emballage på det danske marked, skal betale for indsamling og håndtering af affald fra husholdninger via producentgebyrer. Producentgebyrer opkræves første gang den 1. oktober 2025 og er gældende til 31. december 2025. Producentgebyrer skal være godkendt og offentliggjort på kommunens hjemmeside senest 1. april 2025.

Producentgebyrer 2025 forelægges til godkendelse.

### Sagsfremstilling

##### Baggrund

Udvidet producentansvar for emballage og engangsprodukter mv. trådte i kraft 31. december 2024 ved ændring af lov om miljøbeskyttelse og er den nationale udmøntning af et EU-direktivkrav. De nye regler betyder, at danske virksomheder fremover får ansvaret for affaldsbehandlingen af den emballage, de markedsfører.

Kommunerne skal fra 1. oktober 2025 overdrage indsamlet affald, opdelt i affaldsfraktioner, der indeholder husholdningsemballage. På denne baggrund vil der ske grundlæggende ændringer i ansvaret for at sikre behandling og genanvendelse af emballage samt i det økonomiske ansvar mellem kommuner og producenterne.

Vejle Kommune skal fremover fastsætte producentgebyrer, der vedrører kommunens udgifter til indsamling og håndtering af husholdningsaffald af emballager. I 2025 skal producentgebyrer offentliggøres 1. april og opkræves pr. 1. oktober og er gældende til 31. december 2025. Fremover skal producentgebyrer vedtages senest 1. oktober hvert år. Det betyder, at gebyrer for 2026 vedtages senest 1. oktober 2025.

##### Nye betalingsstrømme implementeres med Jean Jacobsen, og stor usikkerhed om den samlede økonomi

I forbindelse med at producenterne skal betale for håndtering af emballagen, og at affaldsfraktionerne overdrages til producenterne, implementeres der nye betalingsstrømme. Emballageproducenterne skal betale for indsamling og pakning af affaldsfraktionerne og afhente disse hos kommunerne. Det skal producenterne betale kommunerne for via Producentgebyret.

For den del af affaldsfraktionen, der ikke er emballage, men som producenterne modtager og behandler, skal kommunerne betale producenterne for at håndtere. Omfanget af mængderne og procenternes omkostninger til denne behandling kendes ikke.

Der er derfor endnu ikke kendskab til de samlede omkostninger, som Vejle Kommune vil blive opkrævet fra producenterne for håndtering og behandling af den del af affaldsfraktionen, der ikke er emballage. Det skaber bl.a. en stor usikkerhed om, hvad de økonomiske konsekvenser er for Vejle Kommune, og dermed det fremadrettet gebyr, som opkræves hos borgerne.

I dag afholdes omkostningerne af borgerne via affaldsgebyret.

Klima-, Natur- og Miljøudvalget blev på mødet 3. februar 2025, jf. punkt 32, orienteret om ændringerne, herunder indførelsen af producentgebyrer.

##### Indhold i producentgebyrer

Producentgebyrer indeholder omkostninger til:

* + Etablerede affaldsordninger, der indeholder emballage
  + Generel administration
  + Oplysningstiltag og kommunikation

![Billede viser indhold i producentgebyr](data:image/jpeg;base64...)

*Figur viser omkostninger indeholdt i producentgebyrer.*

Følgende fraktioner indeholdt i affaldsordningerne er omfattet af producentansvaret:
 *Henteordning (indsamlet)*

* Plast/metal/mad- og drikkevarekartoner
* Papir/pap
* Emballageaffald korrekt sorteret som restaffald
* Glaskuber

I forbindelse med henteordninger indgår ikke indsamling via Genbrugsordningen (som af andre kommuner bl.a. kan omtales som storskraldsordning).

*Bringeordning (genbrugspladserne)*

* Glas
* Pap
* Papir
* Farligt affald og træemballage
* Plast
* Metal

Ydelser og omkostninger, der dækkes af gebyr for affaldsordningerne omfatter:

* Administration af ordningerne
* Indsamling af fraktionerne
* Håndtering, pakning og læsning af fraktionerne
* Manual fjernelse af grove fejlsorteringer

Producentgebyrer skal afspejle kommunernes faktiske omkostninger til at løse de pålagte opgaver og følge almindelige gebyrregler. For den andel af fraktionerne, der overdrages, som ikke er emballage, skal Vejle Kommune betale for producenternes behandling af fraktionen.

Forvaltningen har i løbet af 2024 foretaget grundige analyser af processer og omkostninger som forberedelse til lovgivningens ikrafttrædelse. Disse ligger til grund, sammen med nationalt fastlagte fordelingsnøgler på andele af emballage i fraktionerne, for opgørelser og beregninger af producentgebyrer for 2025.

### Økonomi

Forslag til producentgebyrer for 2025 fremgår af bilag 1.

Der foreligger endnu ikke en vejledning til kommunerne om udarbejdelse af producentgebyrer. Udregningen er derfor alene foretaget med udgangspunkt i kravene i Bekendtgørelse om visse krav til emballager mv.

Der er mange faktorer, der har indflydelse på den reelle betaling til og fra producenterne, og som nævnt tidligere er disse betalingsstrømme behæftet med en vis usikkerhed og endnu ikke kendte. Omkostninger til [adresse] (som af andre kommuner bl.a. kan omtales som storskraldsordning) må bl.a. ikke indregnes.

Det har en afgørende betydning for, hvad størrelsen af betalingsstrømme til og fra producenterne kommer til at udgøre, og dermed i sidste ende niveauet af borgernes affaldsgebyr. Det er endnu for usikkert at vurdere, hvilken størrelsesorden det udvidede producentansvar får på borgernes betaling for affaldshåndtering.

På den baggrund vurderer Forvaltningen, at der ikke i 2025 bør ske regulering af borgernes affaldsgebyrer, idet disse skal finde sit reelle niveau indenfor en lidt længere periode.

Forvaltningen vil have stor fokus herpå.

### Klima og resiliensvurdering

Lovgivningen skal sikre, at der produceres og markedsføres mere bæredygtige emballager på det danske marked. Vivian Holst skal medvirke til at understøtte dette.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller , den 3. marts 2025, punkt 40:

**at** udvalget anbefaler over for Økonomiudvalg og Byråd, at forslag til producentgebyrer 2025 godkendes.

#### Beslutning fra Klima-, Natur- og Miljøudvalget, den 3. marts 2025, punkt 40:

Anbefalet.

Line Jessen var fraværende.

#### Beslutning fra Økonomiudvalget, den 17. marts 2025, punkt 77:

Anbefales.

### Administrativ tilføjelse

Indsat den 25. marts 2025:

Miljøstyrelsen har oplyst. at der er fejl i beregningerne af fordelingsnøglerne, som danner grundlag for beregning af producentgebyrer. Der er på den baggrund tilføjet 2 nye bilag til sagen.

### Beslutning

Byrådet godkendte at behandle sagen med de fremsendte korrigerede bilag.

Godkendt.